《飞越岭》
清代·杨揆

沈黎古边郡，颇觉山水恶。凌晨过清溪，迎面耸厓崿。

元和置县废，遗址失城郭。岿然峻岭存，拔地上寥廓。

艰危攀石磴，百折势盘礴。阴霾惨冥冥，蜚廉肆威虐。

囚涧伏蛟蜃，腾空断雕鹗。苕亭见邛崃，修坂天际落。

蝮蛇何蓁蓁，吐瘴昏旦错。毒厉能中人，奚敢试徒搏。

其巅尤崚嶒，虹栋构飞阁。莽莽控番夷，天然设扃钥。

西陲倚屏障，造化非苟作。险可一夫守，隘岂五丁凿。

经春霜威严，不夜磷火爝。丛灌走魑魅，穹岫啸猿玃。

平生跳荡心，顾盼成骇愕。著足借蟠藤，扪手怯朽索。

我欲图真形，放笔写岩壑。缥缈无端倪，方壶定惭怍。

作者简介：（1760—1804）江苏无锡人，字同叔，一字荔裳。乾隆四十五年南巡时召试赐举人。授内阁中书，旋以文渊阁检阅入军机处行走，从福康安预廓尔喀之役。擢甘肃布政使，调四川。有《藤华吟馆集》、《卫藏纪闻》。